# data[].attributes.body
mentálhigiénés segítő szakember, autogén tréning és fókusz tréner, transzperszonális terapeuta

Eredetileg a József Attila Tudományegyetem magyar-angol szakán végeztem. Rövid ideig dolgoztam tanárként, majd hamarosan sajtókapcsolatokkal kezdtem foglalkozni a kulturális szférában – multinacionális környezetben és kisebb cégeknél egyaránt -, ezért PR–reklám szakközgazdász diplomát is szereztem.

2003-ban végeztem a Szegedi Egyetem mentálhigiénés szakán, azóta vagyok a Kheiron Központ munkatársa. Transzperszonális szemléletben dolgozom, aminek kialakításában a legtöbbet Orosz Katalintól tanultam. A Magyar Relaxációs és Szimbólumterápiás Egyesületnél autogén tréneri és szimbólumterápiás képesítést szereztem, a Magyar Szomato-pszichoterápiás Egyesületnél pedig fókuszolást tanultam, így belső képekkel és testélményekkel is dolgozom. 30 évesen egy magánéleti nehézség miatt pszichológushoz fordultam. A vele való munka olyan sok változást hozott bennem, hogy eldöntöttem, én is abban szeretném segíteni az embereket, hogy elfogadóbb, szeretetteljesebb kapcsolatba kerülhessenek önmagukkal. Vallom, hogy mindannyian képesek vagyunk a változásra és sokkal több erőforrásnak vagyunk birtokában, mint azt gyakran hisszük magunkról.

# data[].attributes.body
Waldorf-pedagógus, az „Utak a minőséghez” minőséggondozási eljárás magyarországi felelőse, Stiftung Wege zur Qualität kurátora, önigazgató szervezetek szervezeti tanácsadója

1996-ban gyermekeim révén találkoztam a Waldorf-pedagógiával, és pár éven belül egy Waldorf-iskola alapításának közepén találtam magam, és még 30 éves sem voltam, amikor felvállaltam ennek az újonnan létrejött iskolának az intézményvezetői feladatait. Nagyon nehéz feladat volt az iskola alternatív fenntartású, és önigazgatásra törekvő működtetése, sok kudarcot éltem meg, így aztán folyamatosan azt kerestem, hogy hogyan lehetne ez jól csinálni. Megismerkedtem különböző minőségirányítási rendszerekkel, de valahogy mindegyiknél azt éreztem, hogy nem illik a Waldorf-működési elvekhez. Mígnem 2001- ben rátaláltam az “Utak a minőséghez” eljárásra, amiről az első pillanattól éreztem, tudtam, hogy nekünk való. Attól kezdve arra törekedtem, hogy az “Utak” eljárást minél jobban megismerjem, majd pedig, hogy másokkal is megismertessem, mert ennek révén láttam gyakorlatba ültethetőnek a szociális hármas tagozódás eszméit, és tanulhatónak az önigazgatást.

Időközben - 2006-ban - felkérést kaptam a Magyar Waldorf Szövetség fenntartásában működő Pedagógiai Szolgáltató Intézet alapítására, amely 2008 áprilisában Waldorf Ház néven el is kezdte működését. Ennek az intézetnek voltam a vezetője egészen a múlt év őszéig. Most a Rózsaház Gyógypedagógiai Waldorf-iskola gazdasági felelőseként dolgozom, illetve viszem tovább a Waldorf Házban az “Utak” eljárás magyarországi bevezetését, megismertetését. Emellett különböző intézményeknek és szervezeteknek igyekszek segíteni szervezeti kérdésekben. 2020 februárjától tagja vagyok a “Utak a minőséghez” minőséggondozási eljárást tulajdonló svájci alapítvány (Stiftung Wege zur Qualität) kuratóriumának.

# data[].attributes.body
Több mint húsz éve dolgozom terápiás munkacsoportokban klinikai pszichológusként gyerekekkel, felnőttekkel, családokkal, kísérek csoportokat, tanítok képzéseken, tanfolyamokon, vezetek szupervíziókat.  Az életminőségek különbözőségeiről szerzett tapasztalataim fiatal gyógypedagógus éveimtől kezdődően meghatározták a szemléletemet. Pszichoterapeuta szakvizsgára felkészítő, pszichodráma vezetői, relaxációs terapeuta, mediátori és transzperszonális terapeuta képzéseket végeztem. Mindezek mellett a világra, az emberekre, a kapcsolatokra elsősorban a családom, a gyerekeim, a közösségeim és a klienseim tanítottak. A kapcsolatok támogató, gyógyító, fejlesztő ereje, az együtt gazdagsága, a kölcsönös növekedés a személyes és szakmai életem része is. Néhány éve kapcsolódtam be a Kheiron Transzperszonális Pszichológiai Tanácsadó és Oktató Központ és a Perinatus Alapítvány team munkájába, ahol jelenleg dolgozom.

# data[].attributes.body
humánökológus

Az ELTE habilitált docense, a Társadalomtudományi Karon a Humánökológia mesterszak igazgatója, de tanít a Természettudományi Karon is. Három könyv (Bioszféra-átalakításunk nagy ugrásai, Építőkockák egy új világhoz, A közlegelők komédiája), továbbá több tucat tudományos publikáció szerzője. Kutatásai leginkább az ökológiai válság társadalmi hátterével, illetve enyhítésük lehetőségeivel kapcsolatosak. Ötletgazdája és szakmai vezetője a 2008 óta működő kutatási és akcióprogramnak, a Kisközösségi Programnak, amelynek célja, hogy minél több helyi ökoközösség alakuljon és működjön Magyarországon.

# data[].attributes.body
gyermekklinikai és mentálhigiénés szakpszichológus, transzperszonális terapeuta, főiskolai docens

Gyermekklinikai- és mentálhigiénés szakpszichológusként éveken át dolgoztam gyermekekkel, kamaszokkal, akik felnövekedtek, és fiatal felnőttként visszatértek hozzám az aktuális problémáikkal. Így kezdtem felnőttekkel is foglalkozni több mint tíz évvel ezelőtt.

Családterápiás tanulmányaim során megtanultam rendszerszemléletben gondolkodni, az autogén tréning alkalmazásával pedig a test és lélek egységét erősítjük és fordítjuk a gyógyulás szolgálatába.  Gyászfeldolgozás Módszer specialistaként az emberi kapcsolatainkban megélt érzelmek tisztázását és felvállalását tartom nagyon fontosnak. 2019-benfejeztem be a transzperszonális terapeuta képzést, jelenleg a Fészek Pszichoterápiás Képzés hallgatója vagyok.

Mindig nagy öröm számomra, ha megtisztel valaki azzal, hogy társául szegődhetek élete egy nehéz időszakában, és segíthetek neki megtalálni saját erőforrásait, amelyekre támaszkodva tovább tud lépni belső útján.

Két alapítvány munkájában önkénteskedve nap, mint nap megélem a közösség megtartó erejét: azt, hogy mekkora többletet tud adni a közös tevékenység, legyen az együtt éneklés, gyermekek táboroztatása, esetleg szakmai együttműködés.

# data[].attributes.body
tanár, közművelődési szakember, ifjúságsegítő, az Alternatíva Egyesület elnöke
vajda.arpad@gmail.com
06-30-558-3946

Pályámat a Szegedi Ifjúsági Házban kezdtem ifjúságsegítőként, bár akkor fogalmam nem volt arról, hogy ezt így hívják. Ezután dolgoztam ipari cég HR vezetőjeként, trénerként, tanárként,  teleházak mentor hálózatának vezetőjeként, módszertani intézmény, a Mobilitás Dél-alföldi Regionális Ifjúsági Szolgáltató Iroda vezetőjeként.
A civil szervezetekkel való munkás éveim eredményeként - remélem ezt naivan - az NCA, majd a NEA döntéshozó testületeibe is beválasztottak a civilek, 2005 óta minden ciklusban.
Életem egyik karmája lehet, hogy tereket igyekszem találni közösségi kezdeményezéseknek. Néha egészen szutyok, kis lukakat egészen parádés kezdeményezéseknek :) Több ilyen tér létrehozásában, elindításában tüsténkedtem életem során. Például mondok egy példát: a Szegedi Ifjúsági Ház Nkft ügyvezetőjeként, egy viharos politikai és gazdasági időszakban alapítója, munkatársaimmal elindítója lehettem  a D2 Ifjúsági központ intézményének visszaállítva ezzel az IH elfeledett alap-szolgáltatását.
Szegedi Tudományegyetemen tanítom az ifjúsági muka különböző területeit, néhány éve pedig a közösségszervezést.
Jelenleg az ERIFA ifjúságszakmai mentoraként dolgozom, elsősorban Csongrád-Csanád megyében.  Fejlesztőként leginkább a kisközösségek fejlesztése, a komplex települési ifjúsági munka szervezése, illetve közösségi terek beindítása áll a szívemhez közel.
Családommal (1 feleség, 3 gyermek, 2 kutya, 4 kerék) Szeged-Petőfitelepen élünk.
Alternatíva Egyesület | Facebook

# data[].attributes.body
ökológus, közösségszervező

Több éven keresztül dolgoztam önkéntesként együtt élő közösségekben Magyarországon és Európa szerte, 2010-es megalakulása óta pedig a Nyimi Öko Közösség tagja és egyik facilitátora vagyok. Személyes utam az ökológus diplomától egészen a mentálhigiénés képzésig vitt.

# data[].attributes.body
közösségi művelődési szakember

A Közös Pontok Nkft. alapítója, a KTT megálmodója. Művelődésszervező, okleveles ifjúsági szakértő, az ELTE közösségi és civil tanulmányok MA képzésének hallgatója. Részt vett több ifjúság-, vidék- és közösségfejlesztési célú támogatási program kidolgozásában, vezette a kulturális törvény megújítási folyamatát. Számos település közösségfejlesztési, közösségi tervezési, ifjúsági, illetve kulturális stratégiaalkotási folyamatát vezette. A Győrben működő Torula Művésztér vezetője, a Közösségfejlesztők Egyesülete választmányának tagja.
KTT (kozossegtertelepules.hu)

# data[].attributes.body
pszichoterapeuta, transzperszonális terapeuta

Huszonöt évig háziorvosként éltem és dolgoztam egy nógrádi körzetben. Az óvodaépítéstől a falunapig aktívan vettem részt a falu életében. A mentálhigiénés képzés során szerettem bele a pszichodrámába, majd az egyéni terápiába. ennek gyakorlására bőven volt lehetőségem a helyi közösségeben is. 1994-ben végeztem el a Hospice-Graz képzését, 1999-ben lettem pszichoterapeuta szakorvos és 2012-ben transzperszonális terapeuta. 2001-től hat évig a gyermekvédelemben dolgoztam. 2012-ig sok önismereti, esetmegbeszélő és szupervíziós csoportot vezettem főként dramatikus módszerrel. Az utóbbi tíz évben már csak egyéni terápiával foglalkozom dramatikus, szimbólum és művészetterápiás módszerekkel, mesével, álommal, relaxációval. Mindig, ami a klienshez és az aktuális témához illik. Többnyire hosszú kapcsolataim vannak. Kertes házban élek a Pilisben, szabadidőmben festek.

# data[].attributes.body
klinikai szakpszichológus, transzperszonális  terapeuta

Pályám során  többféle területen  szereztem tapasztalatokat: pszichiátria, alkohológia, fiatal drogbetegek, nevelési tanácsadás. Ezek mellett szinte folyamatosan részt vettem  különböző oktatási formákban, melyek közül  legfontosabb volt  -  két évtizeden keresztül- a  mentálhigiénés képzés, ahol segítő beszélgetést tanítottam, ill. esetmegbeszélő csoportokat vezettem.

14 éve egyéni vállalkozóként  dolgozom felnőttekkel,  pszichoterápia  vagy  konzultáció , ill. pár évvel ezelőttig pár- és családterápia formájában.

Az utóbbi években egyre inkább jellemző a  hosszú önismereti munka kisérése , akár egy terápiás szakasz folytatásaként, akár eredeti igényként megjelenve.

Úgy vélem, ez szorosan összefügg  azzal, ahogyan a magam s mások életére tekintek: a fejlődés, a kibontakozás, s a szabaddá válás , egyúttal a belső és a külső világban  a harmónia  megszületésének lehetőségére.  Ebben a transzperszonális szemlélet számomra egy „otthonos” alapot, és továbbfejlődési hátteret jelent .

# data[].attributes.body
mentálhigiénés szakember, szociológus, transzperszonális terapeuta

Gyerekkori geller egy alföldi kistelepülés kultúrház igazgatójának lányaként, majd újabb fiatalkori, ám életre szóló behatások újabb közösségekben: a '80-as évek közepétől drámatagozat és kollégiumi lét egy kisvárosban, békemozgalom és kisközösségek, táboroztatás, nyári egyetemek és tréningek. Közben tanárképző főiskola, művelődésszervezés szak, majd mentálhigiénés diploma, önismeret és kortárs segítés, ifjúsági irodák és teleházak. Sok saját élmény meghatározó közösségekben és hiteles emberekkel, közösségek építése sokszor ellentmondó tapasztalatok tükrében, gyakorlatban és elméletben, apró településeken és országos szinten, civilben és szakemberként. A kliensekkel való egyéni- és csoportmunka mellett bábáskodtam Waldorf-intézmények kialakulásánál, szívességbank és zöldségkosár születésénél, konferenciák, képzések és önsegítő csoportok szervezésénél, tananyagok fejlesztésénél - mindez lehetőséget ad a tapasztalati tanulásra. Szakmai közegemhez tartozik a humanisztikus és transzperszonális pszichológia, az önigazgató közösségeket segítő minőséggondozó eljárás és a saját civil szervezeti tapasztalatainkból származó közösségfejlesztési módszertan. 1986-tól tagja vagyok a szentesi VE-GA Gyermek és Ifjúsági Szövetségnek, alapítója és képzési vezetője vagyok a szegedi székhelyű Alternatíva Egyesületnek (1993). Az elmúlt években a Waldorf Ház Utak a minőséghez eljárásának képzőjeként és értékelőjeként is dolgozom. Tíz éve vagyok tagja a Születés Kísérleti Műhelynek (SZKM) és 2018-tól pedig a Kheiron Transzperszonális Pszichológiai Tanácsadó és Oktató Központ teamjének.

Dolgoztam sok határterületen, ahol a közös pont mindenütt az ember és a közösség, mert a valódi változások mindig belülről indulnak.

# data[].attributes.attachment_link.keywords[]
Boats and boating--Equipment and supplies

# data[].attributes.body
pszichoterapeuta, család- és párterapeuta

1974-ben szereztem diplomát a Debreceni Orvostudományi Egyetemen. 20 évig gyermekgyógyászként dolgoztam, melynek gyakorlása közben egyre nagyobb szükségét éreztem valamilyen pszichológiai tudásnak. A múlt század 80-as éveiben beindult Magyarországon egy pszichológiai pezsgés, és én belekeveredtem. Különböző kommunikációs, önismereti, mentálhigiénés képzésekre, tréningekre jártam, több pszichológiai irányzatba kóstoltam bele. 1994-ben letettem a pszichoterapeuta szakorvosi vizsgát. A képzéseim során találkoztam a családterápiás módszerrel, a rendszerszemlélettel, amelyben egyből otthon éreztem magam. Általa másképp tudtam segíteni a gyerekeknek, szülőknek. Most már közel 30 éve gyakorlom, tanítom ezt a módszert a Magyar Családterápiás Egyesület kiképző pszichoterapeutájaként. Sok-sok családot, nehéz és egyben gyönyörű családtörténetet ismertem meg. Kialakult bennem egy mélységes alázat és tisztelet ezen családok küzdelmei, örömei, megoldási kísérletei, túlélési képességei iránt, ahogy viselik, alakítják a sorsukat. Érdekel az a történelmi, szűkebb-tágabb társadalmi közeg, ami körbeveszi, megtartja a családokat.

# data[].attributes.body
S. Nagy Zita PhD, neuropszichológiai szakpszichológus, transzperszonális terapeuta, az ELTE címzetes egyetemi docense

Neuropszichológiai munkát tizennégy éve végzek az Országos Orvosi Rehabilitációs Intézetben, ahol agysérült embereket kísérek életük újrarendezésében. A transzperszonális pszichológiai szemlélettel 11 éve találkoztam és kezdtem foglalkozni. A Kheiron Transzperszonális Pszichológiai Tanácsadó és Oktató Központ munkatársaként egyéni terápiákat valamint csoportokat tartok.

Terápiás munkámban alkalmazom a szakképzéseimen és módszerspecifikus képzéseimen tanultakat: neuropszichológia, csoportanalitikus terápia, transzperszonális terápia, EMDR, Autogén Tréning, Fókuszolás, segítő beszélgetés. Elsősorban felnőtt folyamatokat kísérek olyan verbális terápiában, melyben helyet kapnak imaginációs technikák, mozgás- és testgyakorlatok, fókuszolás és relaxáció és újabban az EMDR módszer. Dolgozom különböző pszichés- (pl. pánikbetegség, kényszerbetegség, depresszió, személyiségzavar) és pszichoszomatikus betegségekkel (pl. autoimmun betegségek, stresszbetegségek) valamint kapcsolati és életvezetési elakadásokkal küzdő személyekkel.

Szakmai érdeklődésemet és munkámat két fő kérdés vezeti: hogyan váltunk azzá, akik vagyunk és hogyan válhatunk azzá, akik lenni szeretnénk? Emberi sorsokról és nehézségekről fejlődési-tanulási folyamatban gondolkodom, melynek kezdete a magzati időszak és mozgatórugója a mindenkiben meglévő önmegvalósítási és önkifejeződési erő. A terápiás folyamatokban is építek ezekre a belső hajtóerőkre.

# data[].attributes.body
gyermek- és serdülő klinikai szakpszichológus

Első diplomámat a Max Károly Közgazdaságtudományi egyetemen szereztem, ahol 1990-ben végeztem. A Rajk László Szakkollégiumban a 312-es plakettszámot kaptam. A közösség demokratikus működtetésének fontosságát itt tanultam meg. Ám a közgazdaságtanról elég hamar kiderült, hogy nem az én utam – mindig határterületen mozogtam, szociológiát, szociálpszichológiát is tanultam a közgáz egyetemi évek alatt és a szakdolgozatomat is vállalati kultúráról írtam. A gyerekeim születése is inspirált, hogy pszichológiával kezdjek foglalkozni. Az ELTE-n pszichológiából 2004-ben szereztem diplomát. A rendszerben gondolkodás és a jungi analitikus pszichológia iránti érdeklődésem a meghatározó a munkámban, ahol leginkább gyermekekkel és családokkal foglalkozom. Emellett gyermek pszichodráma vezető vagyok, a Mosoly Alapítványnál tartok rendszeresen csoportokat krónikus betegséggel élő gyerekek számára. A továbbfejlődésemet a bioszisztemikus szomato-pszichoterápiás módszer megismerése és megtapasztalása jelentette. Jelenleg a Budai Gyermekkórház, Epilepszia-Neurológia Osztályán dolgozom és magánrendelésen praktizálok. A jungi gyermek analitikus szakirodalom feldolgozását különösen fontosnak tartom, Erich Neumann gyermekfejlődési elméletének megismerése és terjesztése a munka mellett a „hobbim”. Ez a folyamat azzal kezdődött, hogy egy szűk szakmai csoport munkája nyomán kiadásra került Neumann „A gyermek” című könyve. Azóta sikerült eljuttatni Neumann Mélypszichológia és új etika című könyvét is a kiadásig. Saját munkatapasztalataimat ennek az elméletnek a fényében igyekszem bemutatni előadásokon és műhelyeken.

Telefon: +36 30 439 9126, E-mail: andrea.majoros65@gmail.com

# data[].attributes.body
klinikai szakpszichológus, transzperszonális terapeuta, a Magyar Transzperszonális Egyesület elnöke, a Kheiron Központ szakmai vezetője, a Perinatus Alapítvány

kuratóriumának elnöke

1986-ban kezdtem dolgozni pszichológusként. Érdeklődésem már a korai szakaszban arra irányult, hogy a testi-lelki egység élményét,
és létezésünk tudatosságát felhasználjam a gyógyulás szolgálatában. Dolgoztam és dolgozom pánikbetegekkel, daganatos betegségben szenvedőkkel, súlyos depresszióval, és a legkülönbözőbb pszichoszomatikus betegségekkel küszködő személyekkel. Mégis úgy érzem, ez elsősorban tanulási folyamat: megtanulni önnön lehetőségeinket sokkal aktívabban használni. Ehhez az is segített, hogy tanulmányaim során egzakt tudományokkal (matematika és fizika), valamint az emberről szóló tudással (pedagógia és pszichológia) egyaránt foglalkoztam az ELTE több karán. Pszichoterápiás képzésem során részt vettem a klinikai szakképzésen, valamint több módszerspecifikus képzésen.
Kheiron Központ

# data[].attributes.body
Közösségi vállalkozás fejlesztő, közösségfejlesztő, az Inspi-Rációnak és ezen belül a közösségi vállalkozás csapatának a szakmai vezetője, a Polyán gazdaság egyik városi munkása, a Nyíregyházi Kosár Közösség alapító tagja.

Hiszek abban, hogy a jelenlegi átmeneti korban az emberiség sorsa múlik azon, hogy képessé válunk valódi, életmód közösségeket alkotni. Ennek érdekében dolgoztam ki a valódi közösség fejlesztés elméleti és módszertani rendszerét, aminek az alapja a Fa-modell, mint rendszerelméleti térkép.

Erősen teoretikus természetű vagyok, próbálom rendszerszemléletben megérteni a világot és ezen belül is főleg az emberi magatartás hajtóerőit. A megértésemet használom arra, hogy minél nagyobb elfogadást és együttérzést tudjak kialakítani mindenkivel, akivel összehoz a sors. A teoretikusság nekem azt is jelenti, hogy csak annak a tudásnak van értelme, ami a gyakorlatban is használhatóvá érik, ezért én mindent fejlesztői szemüvegen keresztül nézek.

# data[].attributes.body
Farkas Judit PhD, egyetemi docens,

Pécsi Tudományegyetem BTK TKI Néprajz – Kulturális Antropológia Tanszék

A Pécsi Tudományegyetem Bölcsészettudományi Karán 1999-ben végezte el a kulturális antropológia specializációt, 2001-ben a néprajz, majd 2002-ben a magyar szakot. PhD fokozatát 2006-ban szerezte, 2018-ban habilitált. 2003 óta a PTE BTK TKI Néprajz ‒ Kulturális Antropológia Tanszékén oktat. Szűkebb szakterülete a vallási, társadalmi és ökológiai életreform-mozgalmak kutatása, ezen belül legtöbbet a magyar Krisna-hívőkkel és a hazai ökofalvakkal foglalkozott: e közösségek létrejöttének történetét, szociokulturális hátterét, szervező ideológiáit, társadalmi struktúráját, életmódját vizsgálta és vizsgálja.

# data[].attributes.body
- közismertebb nevén Feri atya - római katolikus pap, mentálhigiénés szakember.

1996. június 15-én szentelték pappá Esztergomban.

2000-től a Semmelweis Egyetem Mentálhigiéné Intézetének tanára, ahol lelkigondozói, mentálhigiéné, szociális munka mesterképzés, valamint családtudományi és családterápiás

mesterképzés szakokon tanít.

Az általa létrehozott mentálhigiénés szolgálatot teljesítő közhasznú alapítvány évi mintegy 300 programot szervez.

Évente több mint 300 előadást tart művelődési házakban, közintézményekben. Az elmúlt 7 évben mintegy 200 cégnél, vállalatnál tartott előadást.

Eddig hat önálló könyve jelent meg, és több mint húsz kötetben találhatók írásai.